[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.11.2008

COM(2008) 831 τελικό

2005/0241 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ευθύνη των μεταφορέων στις θαλάσσιες και εσωτερικές πλωτές μεταφορές επιβατών σε περίπτωση ατυχήματος

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2005/0241 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ευθύνη των μεταφορέων στις θαλάσσιες και εσωτερικές πλωτές μεταφορές επιβατών σε περίπτωση ατυχήματος

(Κείμενο που παρουσιάζει ενδιαφέρον για τον ΕΟΧ)

1. Εισαγωγή

Το άρθρο 251 παράγραφος 2 τρίτο εδάφιο στοιχείο (γ) της συνθήκης ΕΚ ορίζει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή διατυπώνει κατωτέρω την γνώμη της επί των 19 τροπολογιών που πρότεινε το Κοινοβούλιο.

2. Ιστορικό

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο - Έγγραφο COM(2005)592 τελικό - 2005/0241 (COD): | 13 Φεβρουαρίου 2006 |

Ημερομηνία γνωμοδότησης της Επιτροπής των Περιφερειών: | 15 Ιουνίου 2006 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 13 Σεπτεμβρίου 2006 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 9 Απριλίου 2006 |

Ημερομηνία της τροποποιημένης πρότασης της Επιτροπής: | 22 Οκτωβρίου 2007 |

Ημερομηνία υιοθέτησης της κοινής θέσης: | 6 Ιουνίου 2008 |

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση | 24 Σεπτεμβρίου 2008 |

3. Αντικείμενο τησ πρότασης

Σκοπός της πρότασης είναι να παρέχεται σε όλους τους επιβάτες πλοίων, ανεξαρτήτως της διαδρομής, και σε όλους τους μεταφορείς, εναρμονισμένο νομικό πλαίσιο που να καθορίζει τα δικαιώματα και τις υποχρεώσεις τους. Το επιδιωκόμενο επίπεδο εναρμόνισης πρέπει να είναι επαρκώς υψηλό, ώστε να εξασφαλίζεται δικαιότερη αποζημίωση σε περίπτωση ζημιών, αλλά και καλύτερη πρόληψη των ατυχημάτων.

Στόχος είναι να ενσωματωθεί στο κοινοτικό δίκαιο το Πρωτόκολλο του 2002 της Σύμβασης των Αθηνών του 1974 σχετικά με τη θαλάσσια μεταφορά επιβατών και των αποσκευών τους, το οποίο εγκρίθηκε υπό την αιγίδα του Διεθνούς Ναυτιλιακού Οργανισμού («Σύμβαση των Αθηνών»). Η Σύμβαση των Αθηνών είναι ένα σύγχρονο νομικό κείμενο, στο οποίο ορίζονται σαφώς τα δικαιώματα και οι υποχρεώσεις επιβατών και μεταφορέων· στη Σύμβαση προβλέπεται, για τις ζημίες σε περίπτωση ναυτικού συμβάντος, καθεστώς ευθύνης χωρίς υπαιτιότητα του μεταφορέα, ορίζονται επαρκώς υψηλά μέγιστα ποσά αποζημίωσης, απαιτείται από όλους τους μεταφορείς να συνάπτουν ασφαλιστήριο συμβόλαιο και παρέχεται η δυνατότητα στον ενάγοντα να εγείρει αξιώσεις αποζημίωσης απευθείας από τον ασφαλιστή.

Επισημαίνεται ότι, παράλληλα με αυτήν την πρωτοβουλία, τα κράτη μέλη και η Κοινότητα πρόκειται να καταστούν συμβαλλόμενα μέρη της Σύμβασης των Αθηνών[1].

Η ενσωμάτωση της Σύμβασης των Αθηνών στο κοινοτικό δίκαιο πρέπει να συνοδευθεί από ορισμένες προσαρμογές:

- Η Σύμβαση των Αθηνών αφορά μόνον τις διεθνείς θαλάσσιες μεταφορές. Η Επιτροπή προτείνει να επεκταθεί το πεδίο εφαρμογής στις θαλάσσιες ενδομεταφορές (δηλαδή στις θαλάσσιες μεταφορές στο εσωτερικό ενός και του αυτού κράτους μέλους, καμποτάζ) και στις εσωτερικές πλωτές μεταφορές.

- Με σκοπό την εναρμόνιση προς όφελος τόσο των επιβατών όσο και των μεταφορέων, η Επιτροπή προτείνει να καταστεί μη εφαρμόσιμη μια ρήτρα της Σύμβασης των Αθηνών, δυνάμει της οποίας επιτρέπεται σε κράτος μέλος να καθορίζει μεμονωμένα όρια αποζημίωσης υψηλότερα από εκείνα που προβλέπονται στη Σύμβαση. Εξάλλου, η Επιτροπή αποδέχτηκε τροπολογία του Ευρωπαϊκού Κοινοβουλίου κατά την πρώτη ανάγνωση, που αποβλέπει στην εξασφάλιση της αποζημίωσης των θυμάτων σε κάθε περίπτωση με ποσά αντίστοιχα εκείνων που προβλέπονται στη Σύμβαση των Αθηνών. Σύμφωνα με τα ισχύοντα σήμερα, θα ήταν στην πράξη δυνατόν να χρησιμοποιηθεί ανταγωνιστικά προς τη Σύμβαση των Αθηνών μια άλλη σύμβαση περί περιορισμού της ευθύνης των μεταφορέων η οποία, καθορίζοντας ανώτατο συνολικό όριο αποζημίωσης ανά ατύχημα, θα είχε ως αποτέλεσμα τη μείωση των αποζημιώσεων που καταβάλλονται σε κάθε θύμα.

- Προσθήκη διάταξης με την οποία να προβλέπεται ευνοϊκότερη αποζημίωση για ζημίες που προκλήθηκαν σε εξοπλισμό αναπήρων.

- Προσθήκη υποχρέωσης προκαταβολής.

- Προσθήκη υποχρέωσης ενημέρωσης των επιβατών σχετικά με τα δικαιώματά τους.

4. Γνώμη της Επιτροπής σχετικά με τις τροπολογίες του ευρωπαϊκού Κοινοβουλίου

4.1. Τροπολογίες που γίνονται αποδεκτές από την Επιτροπή

4.1.1. Τροπολογίες που γίνονται αποδεκτές πλήρως

- Οι τροπολογίες 2, 7, 8, 9, 10, 12, 13, 16, 18 και 19 γίνονται πλήρως αποδεκτές.

4.1.2. Τροπολογίες που γίνονται αποδεκτές εν μέρει

- Η τροπολογία 1 γίνεται αποδεκτή μόνον εν μέρει. Η Επιτροπή δεν αποδέχεται την τελευταία φράση αυτής της τροπολογίας που αφήνει να εννοηθεί ότι η καθιέρωση υποχρεωτικού συστήματος ασφάλισης δεν πρέπει να έχει συνέπειες για τα υφιστάμενα καθεστώτα ασφάλισης. Στην πραγματικότητα, η θέσπιση ενός τέτοιου συστήματος υποχρεωτικής ασφάλισης θα έχει αναγκαστικά συνέπειες στις μεμονωμένες επιχειρήσεις ακόμη και αν δεν επηρεάσει γενικά την δομή του κλάδου των ασφαλίσεων.

- Οι τροπολογίες 3 και 17 γίνονται αποδεκτές μόνον εν μέρει. Η Επιτροπή θεωρεί ότι δεν είναι ρεαλιστική η απαίτηση να είναι πλήρεις οι πληροφορίες που δίδονται στους επιβάτες. Κάτι τέτοιο θα σήμαινε στην πραγματικότητα ότι θα τους χορηγούνταν πλήρες αντίγραφο της ισχύουσας νομοθεσίας συμπεριλαμβανομένης και της αστικής διαδικασίας. Οι εν λόγω τροπολογίες 3 και 17 αποβλέπουν επίσης στην παροχή των πληροφοριών στους επιβάτες πριν από την επιβίβασή τους. Αυτό δεν είναι εφικτό σε όλες τις περιπτώσεις, λόγω του πεδίου εφαρμογής του κανονισμού. Στην πραγματικότητα ο κανονισμός εφαρμόζεται στις περιπτώσεις που η σύμβαση συνομολογήθηκε σε τρίτη χώρα και στις περιπτώσεις αυτές μπορεί να εξασφαλιστεί μόνον ότι οι πληροφορίες θα διατίθενται κατά τη στιγμή της επιβίβασης του επιβάτη στο πλοίο.

- Η τροπολογία 14 γίνεται αποδεκτή μόνον εν μέρει. Η Επιτροπή δεν αποδέχεται την διαγραφή της δεύτερης παραγράφου του άρθρου 5 της κοινής θέσης σχετικά με τον μηχανισμό αποζημίωσης σε περίπτωση τρομοκρατικής επίθεσης.

- Η τροπολογία 15 γίνεται αποδεκτή μόνον εν μέρει. Η Επιτροπή θεωρεί ότι δεν ενδείκνυται να παρασχεθεί εγγύηση για ένα ελάχιστο ποσό προκαταβολής σε περιπτώσεις όπως η μόνιμη αναπηρία. Η Επιτροπή υπενθυμίζει ότι οι προκαταβολές πρέπει να καταβληθούν σε περίπτωση θανάτου και σε περίπτωση τραυματισμού, αλλά για να αντιμετωπιστούν οι περιπτώσεις αναπηρίας απαιτείται να ακολουθηθεί διαδικασία διαπίστωσης της αναπηρίας που μπορεί να απαιτήσει ορισμένο χρόνο, γεγονός το οποίο δεν συμβιβάζεται με τον επείγοντα χαρακτήρα της καταβολής προκαταβολής.

4.2. Τροπολογίες που δεν γίνονται αποδεκτές από την Επιτροπή

- Η τροπολογία 4 δεν μπορεί να γίνει αποδεκτή επειδή δεν είναι πλέον επίκαιρη. Συνεχίζει στην πραγματικότητα να αναφέρεται στη διαδικασία σύμφωνα με την οποία κάθε μελλοντική τροποποίηση της σύμβασης ενσωματώνεται αυτόματα στο κοινοτικό δίκαιο εκτός της περίπτωσης αντίθετου κανονισμού της Επιτροπής που εκδίδεται με τη διαδικασία της επιτροπολογίας. Στην κοινή θέση, η προσέγγιση άλλαξε και η Επιτροπή αποδέχτηκε την αλλαγή: οι τροποποιήσεις των ορίων των αποζημιώσεων στο πλαίσιο της Σύμβασης των Αθηνών μπορούν να ενσωματωθούν με κανονισμό της Επιτροπής που θα εκδοθεί μέσω κανονιστικής διαδικασίας με έλεγχο. Κάθε άλλη τροποποίηση της Σύμβασης θα απαιτήσει συναπόφαση.

- Η τροπολογία 5 δεν μπορεί να γίνει αποδεκτή επειδή αφορά δήλωση γενικής ισχύος σχετικά με την αναθεώρηση των αρμοδιοτήτων του Ευρωπαϊκού Οργανισμού για την Ασφάλεια στη Θάλασσα, η οποία δεν εντάσσεται στον παρόντα εξειδικευμένο κανονισμό.

5. Συμπέρασμα

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της υπό τους όρους που προαναφέρθηκαν.

[1] Πρόταση απόφασης του Συμβουλίου σχετικά με τη σύναψη από την Ευρωπαϊκή Κοινότητα του Πρωτοκόλλου του 2002 της Σύμβασης των Αθηνών σχετικά με τη θαλάσσια μεταφορά επιβατών και των αποσκευών τους, 1974 - COM(2003) 375 της 24ης Ιουνίου 2003. Βρίσκεται στο στάδιο της έγκρισης.